
Multidiszciplináris elektronikus tananyag készítése, használata mechanika témakörben.

 
A 21. századi tudományosság alapvető követelményei a széles látókör, a multidiszciplináris szemlélet és a jó kommunikációs készség, együttműködés. Információs társadalmunkban egyre nagyobb érték a keresés és a felhasználás tudása, melyek felnőnek a biztos lexikális ismeretek mellé, s a mai kor tudósának egyszerre kell szakterületén jártasnak és a digitális eszközöket biztonsággal, hatékonyan kezelő, kollégáival mindenkor együttműködni képes szakembernek lennie. A hagyományos tanulmányi versenyek azonban sokszor csak egy-egy tantárgy tudásanyagát kérik számon, néha a tantervektől elrugaszkodva. A felkészülés és felkészítés plusz terhet ró a tehetséges diákokra és a pedagógusokra, az eredmények viszont kétségesek.
Célkitűzésem egy olyan tehetséggondozó program megalkotása lett, amely napjaink kihívásainak és a jelenleg hatályos kerettantervnek megfelelve elősegíti a valamely területen tehetséges tanulók fejlesztését egy fizika szakkör keretében. A tantárgyközi kapcsolatokat erősítve, a szakkör első felében multidiszciplináris témák (fizika és művészetek, sport, humán területek kapcsolódási pontjai) élményszerű feldolgozása történik, majd a diákok a részterületek alapján egy saját kutatási témát választanak, amelyet önállóan dolgoznak fel. A várt eredmény egy önálló produktum elkészítése (prezentáció és/vagy írott szöveg), amelyet a diákok egy záró tehetségnapon adhatnak elő, valamint a helyes szemlélet kialakulása: a tudományos munka megismerése, értékelése, önálló kérdésfeltevés, az információgyűjtés és a felhasználás képessége, illetve a fizikából tanult jelenségek felismerése más területen is.
A program többféleképpen valósulhat meg aszerint, hogy a fizikatananyag melyik fejezetére épül a szakkör, így több modult terveztem, de csak egyet, egy mechanika témájú szakkört dolgoztam ki részletesen. Pályamunkámban azt a folyamatot mutatom be, ahogy a tervezet elkészült, ismertetem magát a szakkört annak módszertani, szakirodalmi hátterével. Mellékelek egy tanári segédanyagot multimédiás elemekkel (linkgyűjtemény) és feladatokkal, játékokkal, áttekintem használatát, valamint kitérek a digitális közlés előnyeire, felhasználási lehetőségeire.
 



